兩橋詩 東新橋
作者：蘇軾
朝代：宋

paragraphs: 羣鯨貫鐵索，背負橫空霓。
首摇翻雪江，尾插崩雲溪。
機牙任信縮，漲落隨高低。
轆轤卷巨綆，青蛟挂長隄。
奔舟免狂觸，脫筏防撞擠。
一橋何足云，讙傳廣東西。
父老有不識，喜笑爭攀躋。
魚龍亦驚逃，雷雹生馬蹄。
嗟此病涉久，公私困留稽。
姦民食此險，出沒如鳧鷖。
似賣失船壺，如去登樓梯。
不知百年來，幾人隕沙泥。
豈知濤瀾上，安若堂與閨。
往來無晨夜，醉病休扶携。
使君飲我言，妙割無牛雞。
不云二子勞，歎我捐腰犀。
我亦壽使君，一言聽扶藜。
常當修未壞，勿使後噬臍。